Man vas oor dollars in bagasie - Maroela Media
'n Man wat vandeesweek by die Internasionale Lughawe OR Tambo betrap is toe hy na bewering Amerikaanse dollarnote ter waarde van R10 miljoen na Dubai probeer smokkel het, sal vandag in die hof verskyn.
Kapt. Ndivhuwo Mulamu, woordvoerder van die Valke, het gesê die geld is Dinsdag gedurende 'n roetine-ondersoek in die 60-jarige Pakistani se bagasie gevind. Dit is by die vertreksaal se ingangspunt in sy bagasie ontdek waar dit in foelie toegedraai was.
Volgens Mulamu was die man op pad om 'n vlug na Dubai te haal. "Die man is op die plek in hegtenis geneem. Volgens wet mag reisigers nie meer as R25 000 in Suid-Afrikaanse rand of buitelandse geldeenhede ter waarde van meer as R150 000 by hulle hê nie," het hy gesê.
Dit was nie die eerste geval van sy soort in die afgelope paar maande nie. Mulamu het gesê nog 'n man, Madiha Rafiq, is in Oktober by OR Tambo vasgetrek nadat hy ook kontant uit die land probeer smokkel het. Rafiq is intussen op borgtog van R40 000 vrygelaat en sal in Februarie 2017 weer in die hof verskyn.
Maroela Media het vroeër berig 'n vrou is ook in Oktober by die lughawe in hegtenis geneem nadat 'n groot hoeveelheid dollarnote, ongeveer R14 919 606 werd, in haar bagasie gevind is. Nadat die geld in haar bagasie gevind is, het sy glo die doeanebeamptes probeer omkoop, maar is op die plek in hegtenis geneem.
Een sterf toe lokomotiewe omslaan
Dubai… djou lekke deng… Party ander wat anderdag soontoe gehaas het se tasse is ongelukkig nie deursoek nie. Hoekom?